На основу члана 3. Одлуке о утврђивању времена и узрока смрти лица умрлих изван здравствене установе на територији општине Неготин (“Службени лист општине Неготин“ број 8/2021) и члана члана 3. и 25. Пословника о раду Општинског већа општине Неготин („Службени лист општине Неготин“, бр.23/2008 и 35/2014), Општинско веће општине Неготин, расписује:

ЈАВНИ ОГЛАС

**за одређивање доктора медицине за стручно утврђивање времена и узрока смрти лица умрлих изван здравствене установе на територији општине Неготин**

**I -** Расписује се јавни оглас за одређивање 1 (једног) доктора медицине за стручно утврђивање времена и узрока смрти лица умрлих изван здравствене установе на територији општине Неготин (у даљем тексту: мртвозорник), на период до истека мандата мртвозорника именованих решењем Скупштине општине Неготин, број 203-49/2021-I/07 од 15.12.2021. године.

**II** - Мртвозорник обавља преглед лица умрлог изван здравствене установе, утврђује време и узрок смрти и издаје потврду о смрти, у складу са законом и Одлуком о утврђивању времена и узрока смрти лица умрлих изван здравствене установе на територији општине Неготин (“Службени лист општине Неготин“ број 8/2021).

**III** - Право учешћа на јавном огласу има лице која испуњава следеће услове:

* које је доктор медицине,
* које има положен стручни испит,
* које име најмање једну годину радног искуства на пословима доктора медицине,
* које има пребивалиште на територији општине Неготин

**IV -** Уз попуњен образац пријаве на јавни оглас кандидат је дужан да достави следеће доказе:

1. извод из матичне књиге рођених,
2. уверење о пребивалишту или очитану важећу личну карту,

**3.** радну биографију са контакт подацима,

**4.** диплому о завршеном факултету,

**5**. уверење о положеном стручном испиту,

**6**. дозволу за рад – лиценцу издату од Лекарске коморе (ако је кандидат у радном односу) или решење о упису у комору (ако кандидат није у радном односу);

**7**. доказ о потребном радном искуству на пословима доктора медицине (потврда или уверење од послодавца са ближим описом послова које је лице обављало),

**8**. доказ да кандидат није осуђиван (уверење/потврда надлежне Полицијске управе)

**Сви докази морају бити достављени у оригиналу или копији овереној од стране надлежног органа за оверавање потписа, рукописа и преписа**, а пријава мора бити лично потписана.

Образац пријаве на јавни оглас се може преузети у Општинском услужном центру општине Неготин и са званичне интернет презентације општине Неготин у секцији „Конкурси“.

**Напомена:** У складу са Законом о општем управном поступку, кандидат може изабрати опцију на обрасцу пријаве да овласти Општинску управу да за потребе јавног огласа прибави и обради личне податке о чињеницама о којима се води службена евиденција неопходне за одлучивање, односно извод из матичне књиге рођених и потврда/уверење надлежне Полицијске управе (тачка 1. и 8.).

**V-** Рок за подношење пријава на јавни оглас је 10 данаи почиње да тече наредног дана од дана објављивања јавног огласа на званичној интернет презентацији општине Неготин [www.negotin.rs](http://www.negotin.rs)

**VI-** Пријава са доказима о испуњености услова подноси се непосредно у Општинском услужном центру општине Неготин или препорученом поштанском пошиљком на адресу:

„**Општинско веће општине Неготин, Трг Стевана Мокрањца бр.1, 19300 Неготин**, са назнаком „Пријава на јавни оглас за одређивање мртвозорника: НЕ ОТВАРАТИ“

**VII-** Неблаговремене, непотпуне и неразумљиве пријаве неће бити предмет разматрања.

**VIII -** Рангирање подносилаца пријава вршиће се применом следећих критеријума:

1.дужина радног искуства у области здравствене заштите,

2.висина просечне оцене на студијама и

3. поседовање возачке дозволе за управљање моторним возилом „Б“ категорије

Кандидат који поседује возачку дозволу за управљање моторним возилом „Б“ категорије, дужан је да на захтев Комисије за пријем и разматрање приспелих пријава на јавни оглас за мртвозорника, оригинал возачке дозволе достави на увид.

**IX-** Уколико након спроведеног поступка оцењивања приложене документације, поједини кандидати буду подједнако рангирани, Комисија ће са сваким од наведених кандидата обавити усмену проверу и оцену:

* познавања области утврђивања времена и узрока смрти и обдукције умрлих лица у складу са Законом о здравственој заштити и Одлуком о утврђивању времена и узрока смрти лица умрлих изван здравствене установе на територији општине Неготин
* познавања области попуњавања и достављања потврде о смрти, као и матичних књига умрлих у складу са Законом о матичним књигама и Правилником о поступку издавања потврде о смрти и обрасцу потврде о смрти.

Комисија оцењује сваког кандидата понаособ, оценом од 1 до 5. Питања која ће бити постављена кандидатима се унапред припремају иста су за све кандидате и постављају се сваком по истом редоследу, а у случају потребе за додатним појашњењем, у току разговора, могу бити постављена додатна питања.

О датуму, времену и месту обављања усмене провере, Комисија обавештава кандидате благовремено, најкасније пет дана раније, у писаном облику.

**X -** Општинско веће општине Неготин ће на основу мишљења и предлога Комисије за пријем и разматрање приспелих пријава на јавни оглас за мртвозорника, утврдити предлог кандидата за мртвозорника и доставити га Скупштини општине на разматрање и одлучивање.

**XI -** Пријаве на јавни оглас са достављеном документацијом не враћају се подносиоцима пријава, већ остају у документацији Комисије за пријем и разматрање приспелих пријава на јавни оглас за мртвозорника.

**Број: 203-34/2023-III/07**

**18.08.2023. године**

**Н е г о т и н**

**ОПШТИНСКO ВЕЋЕ ОПШТИНЕ НЕГОТИН**

**ПРЕДСЕДНИК,**

***Владимир Величковић, дипл.педагог физичке културе,с.р.***

|  |  |
| --- | --- |
|  |  |